*Sporočilo za javnost*

**PRVA SLOVENSKA UPRIZORITEV KOMIČNE DRAME CIPE**

**Celje, 25. maj 2021 – V Gledališču Celje bodo v petek, 28. maja, ob 19.30 na Velikem odru prvič v slovenskem prostoru uprizorili komično dramo Ifeyinwe Frederick *Cipe.* Gre za subtilno, grenko-komično zgodbo o ženskem prijateljstvu. Avtorji uprizoritvene verzije besedila so ustvarjalci predstave.**

Ustvarjalci predstave so prevajalka **Živa Čebulj**, režiserka **Mojca Madon**, dramaturginja **Tatjana Doma**, scenografka **Urša Vidic**, kostumografka **Tina Bonča**, koreografka **Anja Möderndorfer**, skladatelj **Luka Ipavec**, lektor **Jože Volk**, oblikovalec svetlobe **Andrej Hajdinjak**, asistentka scenografke **Nika Curk**  in asistentka kostumografke **Tina Hribernik**.

**Igrajo** Maša Grošelj, Beti Strgar in Lina Akif.

Angleška dramatičarka nigerijskih korenin Ifeyinwa Frederick je pisateljica in uspešna podjetnica. Je ustanoviteljica prve nigerijske tapas restavracije na svetu Chuku's, ki sta jo s starejšim bratom osnovala leta 2016, zaradi česar se je uvrstila na Forbesov seznam sto najuspešnejših evropskih ustanoviteljic podjetja. Poleg tega je tudi uspešna dramatičarka in si je s svojo debitantsko dramo *The Hoes (Cipe)*, ki je bila krstno uprizorjena leta 2018 v Hampstead Theatru v Londonu, leta 2017 prislužila kar tri nominacije za ugledne nagrade: Tony Craze, Character 7 in Verity Bargate.

Njena življenjska zgodba je izredno zanimiva. Da bi se izognila delu v očetovem računovodskem podjetju, je pri šestnajstih ustanovila svojo plesno šolo. Diplomirala je na univerzi Cambridge in delala v nagrajenem podjetju za stike z javnostmi in v marketinškem oddelku v enem izmed vodilnih supermarketov. Ker si je želela tekoče govoriti francosko, se je leta 2014 preselila na Martinik, kasneje pa v Francijo. Med potovanji je s starejšim bratom Emeko snovala poslovne ideje o njunem lastnem podjetju, ki so postajale vedno bolj resnične in se je zato leta 2016 preselila nazaj v Veliko Britanijo, kjer sta ustanovila Chuku's. Z restavracijo nigerijskih tapasov sta se želela pokloniti svojim koreninam. Njuna restavracija avtentične nigerijske hrane, ki jo strežejo na način tapasov, je postala veliki hit. V nekaj tednih po odprtju so o njej pisali v reviji *Elle*, eni največjih afriških revij *Bella Naija* in v *Time Out*.

Leto 2016 je bilo zanjo prelomno, saj se je v tem letu začela posvečati tudi dramskemu pisanju. Pridružila se je dramski delavnici Soho Theatre Writers' Lab, kjer je napisala svoje prvo dramsko besedilo *Cipe*. Poleg tega je istega leta napisala še monolog *Lash & Dash*in leto kasneje kratko igro *Waterfalls*.

*Cipe* so subtilna, grenko-komična zgodba o ženskem prijateljstvu. Bim, Alex in J so prijateljice iz mladosti. Divje, nore, neločljive in vse, kar si želijo, je zabava. Še vedno se želijo v glavnem samo zabavati, čeprav so sredi svojih dvajsetih, ko se soočajo že s kariero, razmerji in pričakovanji glede prihodnosti. Najboljši pobeg pred skrbmi so počitnice na Ibizi, kjer se želijo predajati seksu, alkoholu in zabavi. Bim ima diplomo na Oxfordu in neskončen apetit po seksu. Njene apetite brzda na videz bolj zrela Alex, ki se na skrivaj boji resne veze s svojim fantom. J je brezsramna karieristka, ki obžaluje svojo odločitev, da se je za tri mesece odpovedala seksu. Njihovi komični, neposredni, neobvezni in mestoma vulgarni pogovori o seksu in zabavi dobijo resnejši prizvok in na dan privrejo njihovi strahovi, skrbi in negotovosti, s katerimi se soočajo mlade ženske na pragu odraslega življenja. V brezskrbni uživaški vikend vdre realnost, soočenje z lastnimi strahovi in bolečinami ter mladim ženskam prinese spoznanje, da pred sabo ni mogoče pobegniti. Drama *Cipe* je hvalnica ženskemu prijateljstvu, ki neposredno odkriva problematiko življenja mladih.

Dodatne informacije na [www.slg-ce.si](http://www.slg-ce.si).

mag. Barbara Petrovič,

vodja marketinga in odnosov z javnostmi

051 651 821